Nywerhede wat groei en krimp tydens Covid-19 - Solidariteit Wêreld LoopbaanSolidariteit Wêreld Loopbaan
Globale Webtuiste Soek
Jy en die Reg
Tuis › Artikels › Nywerhede wat groei en krimp tydens Covid-19
Nywerhede wat groei en krimp tydens Covid-19
Woensdag | 17 Junie | 2020
Deur dr. Eugene Brink
Dit is seker dat die ekonomiese impak van die Covid-19-pandemie nog vir ʼn geruime tyd verreikend en intens sal wees.
Geen sektor sal ongedeerd daarvan afkom nie, maar dit is ook ʼn feit dat sommige sektore sal gedy terwyl andere sal sukkel en selfs sal verdwyn namate die strukture en omstandighede van die ekonomie verander. Kortom, in hierdie krisis sal daar wenners en verloorders wees terwyl sommige enige kant toe sal kan gaan na gelang van hoe hulle tydens die pandemie en sy nasleep aanpas.
Werkgewers en werknemers moet kennis dra van die verdwynende en nuut voortkomende behoeftes van hierdie ekonomie. Op hierdie wyse kan hulle by hierdie veranderinge aanpas en hul besigheidstrategieë, vaardighede en personeelwerwing aanpas. Hier volg ʼn beknopte afbakening van die onderskeie nywerhede wat by hierdie krisis sal baat vind en sal sink.
E-handelondernemings word die afgelope tyd meer populêr maar Covid-19 en sy gepaardgaande inperkings in lande wêreldwyd het hierdie nywerheid ʼn trap hoër geneem.
“Mense doen nou hul inkopies aanlyn. Amazon skep reeds 100 000 nuwe poste om die ekstra aanvraag te hanteer. Sommige ander markte sukkel egter om kapasiteit te vergroot. Die aanlyn kruidenier Ocado, byvoorbeeld, het nuwe bestellings opgeskort totdat hy sy afleweringsagterstand kan uitwis,” skryf Michael Wade, professor in Innovasie en Strategie by die Internasionale Instituut vir Bestuursontwikkeling (IMD).
Aanlyn opvoeding en afstandsleer, wat in groot dele van die wêreld en in Suid-Afrika in hul kinderskoene staan, het ook ʼn hupstoot gekry. Nataly Yousef, ʼn analis by Pitango Venture Capital, een van Israel se voorste waagkapitaalfirmas, sê edteg-firmas “het hier ʼn geleentheid gekry soos wêreldwye tradisionele leer/opleidingsinstellings probeer om aan te pas en hul omskepping in afstandsleer te versnel”.
In Suid-Afrika is Curro Online deur Curro Holdings van stapel gestuur – die groep se eerste aanlyn skool gemik op buigsame maar tog gestruktureerde opleiding met aanwending van die huidige Curro-onderwysers.
In aansluiting hierby is die toenemende gebruik van videokonferensies. “Die videokonferensie-beginbesigheid Zoom het massief hierby gebaat. Die maatskappy se verkope en aandeelprys het in 2020 met meer as 50% gestyg. Webex se Cisco en Microsoft se Skype en Teams ondervind ook ʼn styging in verkope. Die meeste bied ook spesiale transaksies aan vir hul konferensiedienste gedurende die uitbraak,” sê Wade.
Vermaaklikheidstroomplatforms soos Netflix en Disney+ het hoër kykergetalle aangemeld. Die vervoer- en logistiekbedryf ervaar ook ʼn toename in besigheid, sê Wade.
Dit is redelik om aan te neem dat dieselfde faktore wat die wenners aanhelp, die verloorders ernstig in die wiele ry. Treffende voorbeelde van laasgenoemde sluit in die toerisme- en gasvryheidsbedryf. Na gelang mense se vryheid van beweging ingekort is, kon hulle minder vry reis en dit het hierdie bedrywe geweldig seergemaak.
“Maatreëls soos reisbeperkings, vlugkansellasies en die sluit van toerismebesigheide het ʼn onmiddellike impak gehad en het die aanbod van en vraag na binnelandse en internasionale toerdienste beduidend laat afneem,” sê die Internasionale Arbeidsorganisasie (ILO) in ʼn verslag oor hierdie kwessie. Lugrederye, treine en toerskepe is ook erg benadeel na gelang besprekings dramaties gedaal het.
Die kleinhandelsektor is net so hard getref gedurende hierdie tydperk. “Met mense wat in hul huise gekluister is, dien dit geen doel om tradisionele kleinhandelwinkels oop te hou nie,” sê Wade.
Die vervaardigings- en eiendomsektor weerspieël die prestasie van die plaaslike en internasionale ekonomie. Met die Aktekantoor wat eers in vlak 4 toegelaat is om te open en eiendomsagente wat eers onder vlak 2 toegelaat sal word om eiendom aan kliënte te wys, het eiendomstransaksies beduidend afgeneem, sê Samuel Seeff, voorsitter van Seeff Eiendomme.
Die IOL het onlangs gerapporteer dat die inperking die vervaardigings- en kleinhandelsektor feitlik tot stilstand gedwing het. Motorvervaardiging, ʼn hoeksteen van die regering se industrialiseringsaksie, is ernstig geraak. “Daardie planne sal op groot skaal geraak word,” sê die Nasionale Vereniging van Motorvervaardigers van Suid-Afrika (NAAMSA) se hoof- uitvoerende beampte, Mike Mabasa. “”Daardie planne is veral in die kort en medium termyn heeltemal opgeskort.”
Bizcommunity, 22 Mei 2020, “Curro launches online education solution”, https://www.bizcommunity.com/Article/196/660/204288.html.
Business Times, 17 Mei 2020, “Real estate sector now on shaky ground”.
ILO, 9 April 2020, “COVID-19 and the tourism sector”, https://www.ilo.org/wcmsp5/groups/public/—ed_dialogue/—sector/documents/briefingnote/wcms_741468.pdf.
IOL, 6 Mei 2020, “Covid-19 has put South Africa’s car manufacturing plans in jeopardy”, https://www.iol.co.za/motoring/industry-news/covid-19-has-put-south-africas-car-manufacturing-plans-in-jeopardy-47607141.
Michael Wade, 20 Maart 2020, “Coronavirus: your guide to winners and losers in the business world”, https://theconversation.com/coronavirus-your-guide-to-winners-and-losers-in-the-business-world-134205.
Natalie Yousef, 15 Maart 2020, “Coronavirus economy: These 5 industries are currently thriving”, https://nocamels.com/2020/03/coronavirus-economy-5-industries-thriving/
Vrydag | 03 Julie | 2020
Oorleef ’n verkeerde beroepskeuse só
Woensdag | 01 Julie | 2020
Graduandi, posisioneer julself om 'n werk los te slaan te midde van die Covid-19-pandemie
Maandag | 22 Junie | 2020
Oorweeg jy 'n loopbaan as paramedikus?
Verpleegpersoneel en Covid-19
SIEN MEER ARTIKELS
Sluit vandag aan
© 2015 Solidariteit
© 2020 Solidariteit